khistorydata/jeongjo-sjw-relations huggingface dataset:
정조 2년
右議政鄭弘淳箚子。伏以臣卽伏見傳敎下者。有試所承旨遞差之命。臣不勝瞿然悚蹙之至。夫科試之有臺監。所以重其事也。當備而不備。則宜不得設場。而臣旣昏不省察。未能送言提稟。以敢曚然擧行。疎謬做錯。臣實爲首。臣何敢只諉於承宣而獨自晏然乎。伏乞聖明。特降威罰。勘臣不職之罪。以重試事。以警具僚。不勝幸甚。答曰。省箚具悉卿懇。命官則主試而已。卿其安心勿辭。卽爲進去。
정조 2년
戊戌九月十二日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。雖殿試。如非親臨。則當有監試臺諫。而今日慕華館殿試時。政院之初不稟旨。已極疎忽。試所承旨之亦不提稟。尤涉未安。國榮曰。當爲稟旨出送。而不爲擧行。極涉疎忽矣。上曰。申應顯之已有前例。謂以無前例微稟者。亦甚曚然。近來政院擧行。全不成樣。至於注書。不能檢飭。院隷傳命之際。亦不善擧行。亦可駭矣。國榮曰。事事做錯。致勤聖敎。尤切惶悶矣。上曰。使行拜表。以何日爲定乎。國榮曰。姑未知定於何日。而似當從速發程矣。上曰。發行日子促迫。治行似窘速矣。國榮曰。方物等節。尤多窘急矣。命書傳敎曰。承旨有闕。代行副司直洪檢吳載紹除授。牌招察任。命書傳敎曰。承旨房仍。命退去。諸臣以次出
정조 2년
戊戌九月十二日辰時。上御熙政堂。下直守令入侍時。右副承旨徐有防。記事官鄭東浚金勉柱李信祜。廣州府尹李明中。龍仁縣令柳翼星。以次進伏訖。上曰。守令進前。明中等。以次進伏。上下詢職姓名及履歷。仍命宣諭訖。命退。諸臣以次退出。
정조 2년
戊戌九月十二日四更一點。上詣璿源殿。茶禮入侍時。領議政金尙喆。領敦寧鄭存謙。左議政徐命善。右議政鄭弘淳錦城尉朴明源昌城尉黃仁點靑城尉沈能建。行都承旨洪國榮。記事官鄭東浚金勉柱李信祜。以次侍立。上具翼善冠袞龍袍。自內詣璿源殿行茶禮。諸臣隨入。行四拜禮訖。上曰。大臣都尉陞階瞻望。可也。尙喆等。以次進前瞻望訖。上命諸臣先退。諸臣以次退出。
정조 2년
行都承旨洪國榮宿衛所直。行左承旨鄭民始坐直。行右承旨李鎭衡坐。左副承旨洪檢坐。右副承旨徐有防坐直。同副承旨金魯淳病。注書柳孟養藥院直鄭東浚仕直。事變假注書朴奎淳仕。
정조 2년
徐有防啓曰。正言安廷玹。自鄕上來云。卽爲牌招。城上所直送。以爲試所進去。何如。傳曰。允。
정조 2년
又啓曰。慕華館殿試。柳葉箭四貫革不足。加立二貫革云矣。敢啓。傳曰。知道。
정조 2년
傳于徐有防曰。挾輦軍技藝。自命官所。仍爲試取事。分付。
정조 2년
承旨前望單子。以金魯淳爲同副承旨
정조 2년
鄭民始。以內醫院官員。以都提調提調副提調意啓曰。今年冬至使行。貿易唐藥材。依昨年減省數。別單書入之意。敢啓。傳曰。知道。
정조 2년
徐有防。以備邊司言啓曰。今番謝恩使。行期迫急。行中員役。依近年陳奏使例。使之減數帶去。前後此等之行。輒以京盤纏許給。今亦依此擧行之意。分付該廳。何如。傳曰。允。
정조 2년
戊戌九月十三日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。昨夜行禮。侵曉還內。聖體。若何。上曰。一樣矣。國榮曰。卽當此日。聖懷想益悲慕。上曰。遙想昔年獻觴之時。纔過茶禮。悲慕益切罔極。國榮曰。昨夜行禮時。瞻望天顔。玉淚逬至。臣等不勝悲感矣。上曰。各軍門與各衛門所納價布。旣以代錢捧納。可以稍紓民憂矣。國榮曰。今年綿農。可謂慘凶。若依例納布。則民間必有難支之勢矣。今此代捧。實多蒙惠矣。命退去。諸臣以次出。
정조 2년
行都承旨洪國榮宿衛所直。行左承旨鄭民始坐。行右承旨李鎭衡坐直。左副承旨洪檢坐。右副承旨徐有防坐。同副承旨金魯淳坐直。注書柳孟養藥院直鄭東浚仕直。事變假注書朴奎淳仕。
정조 2년
傳于金魯淳曰。同副承旨馳詣宗廟景慕宮奉審後。祭物祭器看審。詣執事進排官摘奸以來。
정조 2년
鄭民始啓曰。實錄廳持去甲辰甲子己巳己未庚辰甲戌丙午日記合一百十六卷。先爲還來之意。敢啓。傳曰。知道。
정조 2년
李鎭衡啓曰。在前觀武才時。有時原任大臣入侍之例。今番則何以爲之。敢稟。傳曰。依例爲之。
정조 2년
徐有防啓曰。在前觀武才時。有宗宰磨鍊入侍之例。今番則何以爲之。敢稟。傳曰。依例爲之。
정조 2년
又啓曰。因成均館草記。學製限內不得設行。令本院稟旨擧行事。允下矣。兼東學敎授沈豊之。當等學製。限內不爲設行。依定式。禁推傳旨捧入之意。敢啓。傳曰。旣在問郞則與無端不爲有異。原傳旨姑爲分揀。傳旨未下他敎授。本職竝許遞。仍令該曹口傳付軍職。與此敎授。使之卽爲擧行。
정조 2년
鄭民始啓曰。玉堂上下番俱空。事甚未安。校理李鼎揆疏批已下。卽爲牌招入直。何如。傳曰。允。
정조 2년
兵曹口傳政事。副司果沈念祖鄭志儉。
정조 2년
金魯淳。以都摠府言啓曰。今日入直宣傳官武兼及有廳軍士。當爲中日習射。而觀武才殿試相値。不得爲之之意。敢啓。傳曰。知道。
정조 2년
鄭民始。以禮曹言啓曰。今此回還使。齎奉皇筆出來時。自各該道。別定差使員。具龍亭儀仗迎候事。已自備局。啓下知委矣。皇筆到迎恩門後。當有迎接節次。故取考謄錄。則癸亥年皇筆出來時。本曹堂上郞廳各一員。禮貌官二員。先詣慕華館。與使臣一體陪來。而黃幄次黃屋龍亭黃儀仗陳列。忠贊衛當部官員義禁府郞廳淸道人部將考喧軍士前導及道路修掃鋪黃土等事。竝令各該司擧行矣。今亦依此例擧行。何如。傳曰。知道。
정조 2년
又以禮曹言啓曰。今此皇筆。自慕華館詣闕時。盛龍亭。具儀仗。進詣仁政殿殿內。使臣親奉傳授於承旨。以承傳色內入之節。亦依癸亥年例擧行。何如。傳曰。允。
정조 2년
徐有防。以兵曹言啓曰。今此觀武才親臨殿試時。除初試人員啓下別單中。移拜外任及或有頉之類。試記懸頉之意。敢啓。傳曰。知道。
정조 2년
又以左右捕盜廳言啓曰。依下敎。物故罪人志恒。傔人朴信根。放送之意。敢啓。傳曰。知道。
정조 2년
吏曹判書金鍾秀疏曰。伏以臣獲蒙恩暇。歸對老母。曠省之餘。感祝彌切。惟是臣從初祈免之職名。尙縻身上。有不容不猥煩鳴號。冀蒙天地父母終始之惠者。臣於銓地。自頃一遞。義不再誤。嚮承除旨。屢逋召命。而控籲旣未準請。朝家適又多事。又不免冒沒一肅。塗抹數政。心計乖剌。行止郞當。自顧內慙。對人面騂。意。臣本姿性迂滯。命數奇窮。與世多乖。遂成放廢。高官厚祿。初非臣夢想之所敢到。而遭逢聖明。致位至此。淸華要劇。左右兜攬。非惟性所不堪。實亦才有未逮。而猶不敢爲抵死避免之計。家有望九病母。氣力凜凜。情私實難一日離捨。而獲奉時覲時還之恩旨。姑且抑情遲徊。亦不敢爲照法歸養之請者。豈有他哉。糞土賤臣。受殿下不世之知遇。被殿下罔極之恩數。身不敢自有情。未忍便訣。只欲隨分效力。生死向前。以爲萬一之報而已。苟非其中有萬萬不獲已者。到今獨以何心。故作磐桓退讓之態。以自陷於欺天負國之科哉。嗚呼。國家設職。孰爲可輕。而至於摠中外百職。而黜陟用捨。惟其意焉。則冢宰之職是已。任莫大焉。權莫重焉。以臣之小器已盈。眇福已溢。而一叨再叨。久據而不知止。則不有人非。必有鬼責。其顚踣也。可立而待。且臣覲母之行。殆無虛月。隨使省護。縱荷聖慈之曲許。帶職往來。固非私心之攸安。況銓衡之長。其重何如。而太半委之草莽。作一虛窠。揆以國體。寧有是哉。此臣所以仰首疾聲。如縛求解者也。抑臣於前疏批旨中。爲公爲私之敎。有不勝惶恐感激者。然聖主體臣。一夫不枉其性。明王任官。微材各遂其用。顧臣驟貴無漸。恒懷危懼之狀。業已蒙聖明所俯燭。倘殿下。回思向來下求必遞上許曲副之故。亟圖所以損臣過福之災。寬臣趣命之道。則少須臾毋死。亦安知無殫竭尺寸之日耶。由是言之。則優假而安全之。以爲久長之圖者。乃所以爲公也。豈獨臣一己之私而已哉。噫。始謂臣可强而除授。終知臣不可强而罷免者。皆在我殿下範圍之內。前後皆恩。上下俱得。則豈不誠千古之美事也哉。玆敢畢瀝肝血。從縣道上聞。伏乞聖上。特許遞解臣銓職。以卒生成之澤焉。答曰。省疏具悉。所辭若此。卿之銓任。今姑許遞。
정조 2년
戊戌九月十四日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。今番觀武才賞木。意謂多用矣。入格之數極鮮。布木當小入矣。國榮曰。初則限千餘同矣。卽令入格數計之。容入不過數三百同。實爲太小矣。上曰。除初試人。十七日可以畢試乎。國榮曰。似當優爲之矣。上曰。平安道分等狀啓。已爲入來。而諸道則尙無一處來者。甚可怪也。國榮曰。道臣發巡。差有早晩。故災邑想未盡爲看審。致此遲延矣。上曰。見吏判疏。則以母病陳懇。甚惻怛。欲體諒則姑難暫捨。欲靳許則有妨情私。良可悶也。國榮曰。孝理之下。宜有體諒之道。而如難暫捨。則豈可恤私而廢公乎。上曰。念其至情。一味不許。亦涉矜惻。姑遂其志。不害爲美事。國榮曰。惟在自上處分矣。上曰。政院以學敎授之當等學製不爲設行。一竝捧傳旨以入。而今則玉堂。謂有情勢。方此引嫌。似不卽擧行矣。國榮曰。諸玉堂方撕捱。不可猝然設行矣。命退去。諸臣以次出。
정조 2년
行都承旨洪國榮宿衛所直。行左承旨鄭民始坐。行右承旨李鎭衡坐。左副承旨洪檢坐。右副承旨徐有防坐直。同副承旨金魯淳坐直。注書柳孟養藥院直鄭東浚仕直。事變假注書朴奎淳仕。
정조 2년
傳于金魯淳曰。大臣備局堂上引見。
정조 2년
又傳于曰。左承旨與故奉朝賀南有容子。入侍。
정조 2년
又傳于曰。再明日春塘臺觀武才時。環衛作門事。兵判旣承筵敎。當依甲寅舊例磨鍊。而以宿衛所管內外三營入直軍擧行。與本所大將相議。量宜除出。分把擧行。而宿衛大將都領三營標下侍衛之意。亦爲分付。
정조 2년
有政。吏批。判書未差。參判未差。參議李秉模進。右副承旨徐有防進。啓曰。判書參判未差。小臣獨政未安。何以爲之。敢稟。傳曰。只出緊任。以洪樂純爲吏曹判書。南鶴聞爲副修撰。洪樂命爲刑曹判書。鄭宇淳爲中學敎授。朴祐源爲南學敎授。洪樂顯爲漢城府主簿。李命圭爲平市主簿。尹坊爲副使。鄭宇淳爲書狀。林濬浩爲果川縣監。
정조 2년
兵批。行判書李徽之病。參判尹坊病。參議李世奭入直進。參知洪樂彬病。右副承旨徐有防進。以高益普爲明月萬戶。廣州中軍李仁彬。同知朴龍正。僉知李尙顯。副護軍李漢昌李漢豊。副司直金隀秀鄭光漢李義翊吳載紹申應顯單付。
정조 2년
金魯淳啓曰。玉堂上下番俱空。已至多日。今日政新除授玉堂。待下批。牌招入直。何如。傳曰。允。
정조 2년
傳于金魯淳曰。侍從罷散人。一併敍用。
정조 2년
鄭民始。以禮曹言啓曰。莊陵奉審。五年一次擧行事。定式矣。今年當次。本曹堂上一員。依例進去。而奉使印信一顆。亦爲齎去之意。敢啓。傳曰。本道今年年事廚傳之弊。不可不顧。待明年擧行。
정조 2년
金魯淳。以兵曹言啓曰。今九月十五日。訓鍊都監北營除初試扈輦隊等。鳥銃一次試取。而除初試小名單子。亦爲書入之意。敢啓。傳曰。知道。
정조 2년
又以義禁府言啓曰。大逆不道罪人𨩌子衡之出繼與否。詳査啓聞之意。行會本道矣。洪忠監司徐有隣狀聞中。結城縣監卜台鎭牒呈內。錡妻金女。以爲其夫錡無後身死。故癸巳年分。以𨩌第二子昌魯定爲立後。已出禮斜。而衡之。卽是昌魯之改名。禮斜出於未作冠名之前。故以兒名昌魯成出。乙未年分。遭其媤母喪。衡之蒙承重喪云。故取考禮斜。則錡無後身死。其妻金女。以其夫同生弟𨩌第二子昌魯。立後的實。而以禮斜觀之。則昌魯之出繼於錡。雖爲的實。昌魯爲衡之兒名與否。旣無改名載錄之事。難以錡妻金女所告之言取信。嚴覈盤問於該面風憲及三切隣里任等處。衡之兒名昌魯。承重服喪。一村衆招。如出一口。足爲公證衡之之出繼。兒名之昌魯。更無可疑云矣。大逆不道罪人𨩌子衡之。依律免絞。全羅道珍島郡金甲島爲奴。令刑曹押送配所。罪人衡之妻。不宜今方捉囚結城縣云。而衡之旣已出繼。則其妻當爲免坐放送之意。分付該道道臣。何如。傳曰。允。
정조 2년
又以刑曹言啓曰。大逆不道罪人𨩌奴丁金八龍。依筵稟。各嚴刑一次後。奴丁金慶尙道草溪郡。奴八龍安義縣。竝爲奴定配。卽爲押送之意。敢啓。傳曰。何必定配乎。卽其地爲奴。勿揀赦典。可也。
정조 2년
又以刑曹言啓曰。日昨還宮時。慶尙道三嘉居成光夏。擊錚於衛外。而取考其原情。則多用大學序文。而末以熟讀大學爲言。文不接續。語無倫脊。似非常性之所爲。且係四件之外。而肆然鳴金。萬萬駭然。原情辭綠。旣無指的。則施與不施。元非可論。依先朝受敎。自臣曹嚴刑後充軍。何如。傳曰。勿爲刑推。充軍。
정조 2년
死罪臣鄭履煥疏曰。伏以。臣負丘山之罪。而荷天地之恩。曲貸刑章。假息田廬。仰感俯慙。不知死所。孽由己作。何所控訴。而近玆星霜再周。事變層生。臣之死罪。臣益自知。若一向苟於倖逭。不自首實。則是罪死之上。又添死罪。古人有獄中上書者。是自明也。自明猶且爲之。況自首其罪。非比自明之爲私也哉。玆敢冒萬死以請鈇鉞之誅。惟聖明垂察焉。噫。臣之不肖。惟粗知爲君父討賊之義。向當賊勢鴟張。國事岌嶪之日。臣竊抱憂憤。不欲與賊俱生。而環顧一世。知有賊而不知有國者。殆滔滔焉。彼龜柱。雖是戚里之人。乃能附合公議。攻賊甚力。有似奮不顧身者。臣旣素與相識。於是嘉其如此。益相親信。言議之發。大處與同。此非臣有私而然也。至於嫌疑之際。固有不能致審者。而又豈料其乞藏逆心。至如彼之極哉。自昨秋以後。雖以臣之罪蟄鄕僻。其所傳聞。愈不勝其驚心震骨者。回視前日。噬臍何及。罪悔弸中。寢夢猶愕。及今鞫獄。誠千古所無之妖逆。而兩賊所引根柢窩窟。又歸於龜柱。則直所謂一節加於一節。而後翼凶疏之中。亦嘗攛綴臣名。以爲其口實。則思之及此。尤不覺渾體之俱靑也。蓋臣之知人不明。取友不端。雖有喙三尺。何以自解。此其罪。擢髮而不可贖矣。儻使戰國之士當之。必有以自處久矣。臣旣濡忍不能。而以臣罪累蹤。雖欲歸身司敗。亦不可得。情窮勢急。計無所出。謹此席藁私次。露章自列。若其踰越常分。瀆汚天聽之罪。有不敢避。伏乞聖上。亟命有司。勘臣罪負。以伸邦憲。以礪臣分。千萬幸甚。踏啓字。
정조 2년
戊戌九月十五日巳時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。卽見問安使狀啓。則遇大風雨。涉水之際。人命淹死。馬匹漂失云。極爲驚慘。國榮曰。使行則無事越來甚幸。而人命之淹死。極是慘切矣。上曰。慕華館殿試。今日內。可以畢試云乎。國榮曰。技藝之人。尙餘七百餘人。若試各技。今日內。似難畢試矣。上曰。謝恩使拜表。何至今不爲擇定乎。國榮曰。聞大臣言。則以爲姑未見北京咨文。待咨文出來。欲爲定日云。故禮曹姑未擇日矣。上曰。謝恩使今已渡江云。令撥馬咨文。先爲謄報持來。好矣。國榮曰。次對時。下詢後下敎。似好矣。命退去。諸臣以次出。
정조 2년
戊戌九月十五日巳時。上御熙政堂。大臣備局堂上引見入侍時。領議政金尙喆。左議政徐命善。行戶曹判書具允鈺。知中樞府事李重祜。行兵曹判書李徽之。知敦寧金孝大。江華留守李福源。工曹判書權噵。行司直鄭好仁。左尹徐浩修。行都承旨洪國榮。行左承旨鄭民始。行司直柳戇。副校理金熹。同副承旨金魯淳。記事官鄭東浚。事變假注書朴奎淳。記事官金勉柱李信祜。以次進伏訖。尙喆等曰。日間聖體。若何。上曰。一樣矣。尙喆等曰。王大妃殿氣候。若何。上曰。一樣矣。尙喆等曰。惠慶宮氣候。若何。上曰。一樣矣。尙喆曰。今番謁聖及庭試兩科後。當爲分館。而上博士沈埉。以昨年分館事。謂有情勢。終不會圈。事體誠極寒心。沈埉削職。以其次官。依例擧行之意。分付。何如。上曰。依爲之。出擧條尙喆曰。謝恩書狀官李東郁。聞有八耋老母云。經歲出疆之行。勢難强迫。許遞。何如。上曰。依爲之出擧條尙喆曰。宿衛所向來所劃給關西木減半之代。姑無他推移之處。地部木一百同。使之取用。而此爲宿衛將士目下接濟之需。則事體自別。雖有此區劃。日後他軍門。決不當援此爲例。一切嚴防。何如。上曰。依爲之。出擧條尙喆曰。此平安監司洪樂純狀啓也。以爲昌城等九邑人物渰死爲十七名。順川等四邑虎囕爲六名。寧遠郡民家漂失爲十二戶矣。渰死囕死人等。恤典題給。漂失之類。當年條還上停捧。已有其例。請令廟堂稟旨分付矣。恤典題給。還上停捧。考例施行之意。分付。何如。上曰。依爲之。出擧條尙喆曰。謝恩使今已差出。而所齎去表文方物。當爲稟定。故取考癸亥謄錄。則賜筆謝恩。皆有方物。而使臣賜宴。亦有無方物謝恩矣。今番亦有賜筆賜物等事。而使臣則雖不賜宴。別有引見賜茶之擧。至於驅人等招入闕庭。亦有別施賞銀之事。此係格外。特恩使臣賜茶與驅人賞銀兩事。合爲無方物一謝恩矣。此三道謝表。令槐院撰出方物。亦令該曹磨鍊之意。分付。何如。上曰。依爲之。出擧條尙喆曰。此平安監司洪樂純災實分等狀啓也。寧遠等七邑。置之尤甚。平壤等二十五邑。置之之次。江西等十邑。置之稍實。仍以爲被災尤甚處賑救之政。自營邑別加區劃。及時救活。而還穀中黍粟禾穀。實難本色準捧。尤甚邑折半。稍實之次邑三分一。以相當穀代捧。推奴徵債。限明秋防塞事。請令廟堂稟旨分付矣。分等依狀請施行。還穀中黍粟禾穀代捧之請。今年農形事勢。有不可膠守常法。尤甚邑折半。稍實之次邑三分一。亦依所請。使之擧行。推奴徵債。限明秋防塞事。分付。何如。上曰。依爲之。出擧條允鈺曰。公貿物種逾年稽納之弊。去而益甚。故自臣曹。前後關飭。不啻屢次。一年二年。選就爲事。今至三年。無所捧出。此已萬萬可駭。而其中生銅。乃是貢人弓角進排之價也。雖逐年受出。猶有先進排後受價之慮。而丙申以後。迄無一稱之出來者。故貢人輩。私自辦納。公私負債。至於累萬兩之多。來春等弓角當納之限已迫。而勢在弩末。措手無路。近來日訴於臣曹。惟願自京受價。觀其事勢。誠甚可矜。而臣曹則惟有責納於萊府之外。更無他道。當該任譯。爲先從重科治。三年未納之物種。一時督出。數朔內使之畢納之意。申飭萊府。何如。上曰。豈可申飭而止哉。皆是任譯輩不謹責納之致。限歲前。雖一年條。若不徵納。則前後任譯。當嚴繩。以此各別嚴飭。雖以萊府言之。難免不善檢督之罪。亦以此意。分付。可也。出擧條上命書傳敎曰。今番初試。意謂入格。今聞禁將之言。三營勸武。無一入格者云。至於勸武之科。雖非觀武才。或多特設之時。其在激勵。合有弛張之道。觀武才畢試後。三營勸武當試取。以此分付。又命書傳敎曰。再明日春塘臺觀武才時。環衛作門。一依甲寅以前例。磨鍊節目。而軍兵則宿衛所管入直軍兵中。量宜除出排立事。分付。上曰。觀武才時。宗臣文臣帿箭貫革擧案追到者。亦爲許捧。出榻敎上命書傳敎曰。觀武才時。宗臣文臣帷箭貫革。旣捧擧案。而帿布則亦爲依例。承史玉堂贊儀引儀。全數擧案。宗臣文臣二品以上。自政院書啓。待下批應射事。分付。又命書傳敎曰。勢難强迫。學敎授沈念祖鄭志儉改差。今日政。以在京無故人差出。學製。其令限內設行。又命書傳敎曰。扈輦隊。今番亦爲除初試。令兵判。鳥銃一巡試取。又命書傳敎曰。謝恩副使金熤。聞有難强之情理云。雖非此人。豈患無人。改差。又命書傳敎曰。詞訟劇地。堂上不可不備。呈辭判書。許遞。上曰。故奉朝賀南有容有子乎。尙喆曰。有之矣。上曰。予自三四歲時。受學於奉朝賀。所得甚大。且日前。得見詩文之尙未刊出。不覺念舊愴深。其子年雖未滿。許令蔭仕。則似好矣。尙喆曰。聖敎。誠好矣。上命書傳敎曰。故奉朝賀南有容子來待。仍命退。諸臣以次退出。
정조 2년
戊戌九月十五日未時。上御誠正閣。左承旨與儒生入侍時。行左承旨鄭民始。記事官鄭東浚金勉柱李信祜。儒生南公轍。以次進伏訖。上曰。儒生進前。公轍進伏。上曰。年爲幾歲乎。公轍曰。十九歲矣。上曰。今日召見。實出於念舊之意。聞奉朝賀文字。尙未刊出云。故方欲自芸閣印給。中草入送政院。可也。仍命書傳敎曰。故奉朝賀南有容。非特甘盤。予自學語時。受學于此重臣。聞其子年長。特爲召見。念舊愴深。其詩文尙未刊出云此則當令芸館印給。而本家。遣承旨致祭。貞敬夫人則衣資食物。令該曹從厚題給。亦令禮官使之存問。仍命退。諸臣以次退出。
정조 2년
行都承旨洪國榮宿衛所直。行左承旨鄭民始坐。行右承旨李鎭衛坐。左副承旨洪檢坐直。右副承旨徐有防坐。同副承旨金魯淳坐直。注書柳孟養藥院直鄭東浚仕直。事變假注書朴奎淳仕。
정조 2년
徐有防啓曰。合辭方張之時。兩司無詣臺之員。多臺引避。亦至屢日。尙未處置。俱涉未安。持平柳誼。正言安廷玹。竝卽牌招。何如。傳曰。知道。
정조 2년
鄭民始啓曰。今此文臣庭試試官望。可擬之人乏少。以二望擬入之意。敢啓。傳曰。知道。
정조 2년
傳于金魯淳曰。左承旨右承旨右副承旨入侍。
정조 2년
傳于金魯淳曰。同副承旨入侍。
정조 2년
傳于徐有防曰。左副承旨右副承旨入侍。
정조 2년
金魯淳。以宿衛所言啓曰。今此觀武才殿試時。本所所管內外各處入直將官軍兵中應試之類。待標信下。發令箭赴試。而使其先試者替代事。分付各該營之意。敢啓。傳曰。知道。
정조 2년
又以宿衛所言啓曰。明日春塘臺觀武才殿座時。環衛作門。以宿衛所管內外入直軍兵擧行事。命下矣。本所入直鄕軍三十名。建陽門入直鄕軍三十名。金虎門入直砲手七十名。弘化門入直砲手七十名。西營入直鄕軍二十名。廣智營入直砲手二十五名。集春營入直砲手二十五名。東營入直鄕軍六十名除出。各其將官率領。靑陽門北邊及丹楓亭南邊。環衛作門。而春雲門以上。亦不可不別爲作門。以通人馬。故此亦一體擧行。待標信下。發令箭出用。而畢試間擧行之意。敢啓。傳曰。知道。
정조 2년
又以備邊司言啓曰。黃海監司徐有寧軍布代捧狀啓。草記回啓事。旣承下敎矣。本道今年綿農。旣如是告歉。則京司需用。雖甚可悶。窮民形勢。不可不念。各樣身布及選武布。限明秋純錢代捧事。依狀請施行。何如。傳曰。允。
정조 2년
徐有防。以吏曹言啓曰。冬享大祭親行時。執禮以下諸執事。皆以侍從塡差。而在京者數少。無推移分排之路。在前如此之時。有在外侍從催促上來之規。在外侍從斯速上來之意。預爲知委。俾無臨時窘迫之地。何如。傳曰。允。
정조 2년
金魯淳。以兵曹言啓曰。今此觀武才時。除初試扈輦隊等。鳥銃一次試取後。入格人小名單子中。懸註修正以入之意。敢啓。傳曰。知道。
정조 2년
戊戌九月十六日巳時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。箕伯將入來。非但朝廷之有益於卿。亦有相依者。是可幸也。國榮曰。周年相離。情私悶迫矣。今者還朝有期。臣心實多喜幸矣。上曰。南有容私集。入來乎。國榮曰。俄者入來矣。上曰。予自學語時。專賴於此人。故思其人。自多愴感之意。且其文集。亦多可觀處。若終始泯沒。則甚爲可惜。故欲爲印頒。特命入送矣。國榮曰。昨日傳敎。可謂特恩。令人實不勝感歎。死者有知。必感泣於九原矣。上曰。見其子。爲人甚嘉尙矣。國榮曰。存問其夫人。亦是曠絶之恩矣。上曰。昨日勸武試取之敎。渠輩亦或聳動乎。國榮曰。許多軍官。無一入格於觀武才。渠輩莫不抑鬱矣。今此試取之下敎。誠出於意慮之外。今方踴躍矣。上曰。事係激勵。故有是敎矣。國榮曰。親臨觀武才規矩單子點下。然後各軍門擧案。當爲修整矣。上曰。今日當點下矣。命退去。諸臣以次出。
정조 2년
戊戌九月十六日巳時。上御誠正閣。平安兵使入侍時。平安兵使金相玉。同副承旨金魯淳。記事官鄭東浚徐龍輔李信祜。以次進伏訖。上曰。平安兵使進前。相玉進伏。上曰。西藩關防甚重。任卿意有在焉。下往後懋哉懋哉。毋負朝家寄付之意。命宣諭。仍賜弓箭訖。命先退。上命書傳敎曰。明日觀武才時。各軍門從事官。亦爲除初試應射事。分付。上曰。宗宰受點人中。在外人員。催促上來。出榻敎上曰。京畿都事。今番觀武才時。柳葉箭帿布。亦爲擧案。出榻敎仍命退。諸臣以次退出。
정조 2년
戊戌九月十六日初更。上御誠正閣。左副承旨右副承旨入侍時。左副承旨洪檢。右副承旨徐有防。記事官鄭東浚金勉柱李信祜。以次進伏訖。上命書傳敎曰。命官殿試時。步軍各技。事當每一技修整試記。而觀此試記。一技入格。分書數張。有若度榜書出者然。不特考閱之雜亂。頒賞之時。必多紛拏。已啓下者。分類作軸。頒賞日待令。未試軍兵等。此後每一技畢試後。修整於一張事。申飭該曹。今番慕華館試取日字恢恢。文書修整。亦無窘急之事。則名姓誤書。極爲夥然。以此試記。許多武士軍兵之呼不。不可勝數。以此以彼。難免不察之失。兵房承旨。從重推考。更考成冊。誤書姓名。頒賞前付標啓下。又命書傳敎曰。名以賞格。則戶兵曹雖疋綿同布。莫不以實入數頒賞後。單子啓下。而軍門無此例。此後單子啓下。如戶兵之例事。分付各軍門。又命書傳敎曰。明日觀武才時。鳥銃。臺上丹楓亭隅中日廳。當分三所試取。貫革錚皷。隨其容設地形。預爲整齊。監的官員。亦令量宜差出。俾無窘速之弊事。卽爲分付。仍命退。諸臣以次退出。
정조 2년
行都承旨洪國榮宿衛所直。行左承旨鄭民始坐直。行右承旨李鎭衡坐。左副承旨洪檢坐。右副承旨徐有防坐直。同副承旨金魯淳坐。注書柳孟養藥院直鄭東浚仕直。事變假注書朴奎淳仕。
정조 2년
洪檢。以都摠府言啓曰。今日入直宣傳官武兼及有廳軍士。當爲中日習射。而親臨觀武才殿試相値。不得爲之之意。敢啓。傳曰。知道。
정조 2년
吏曹口傳政事。以李性源爲兵曹參判。李義翊爲兵曹參議。宋煥喆爲兵曹參知。
정조 2년
兵曹口傳政事。以李𡊠具明謙爲副摠管。
정조 2년
洪檢。以禁衛營言啓曰。今日春塘臺觀武才殿試時。本營內外各處入直將官中應試之類。待宿衛所令箭擧行。而差出假將。推移替代後。使之赴試之意。敢啓。傳曰。知道。
정조 2년
戊戌九月十七日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。今日應試人。計其元數。則亦甚夥然。若不分所。四五日內。似不得畢試。放砲則丹楓亭偶中日廳。分排放試。好矣。國榮曰。如是則事甚便好矣。上曰。文臣當坐何處乎。國榮曰。薑田頭。足可容入矣。上曰。技藝亦難一處爲之。亦有分排變通之道乎。國榮曰。此則觀勢爲之。好矣。上曰。時刻次次入之。侍衛承史詣閣。命退去。諸臣以次出。
정조 2년
戊戌九月十七日辰時。上御春塘臺。觀武才文臣庭試入侍時。行都承旨洪國榮。行左承旨鄭民始。行右承旨李鎭衡。左副承旨洪檢。右副承旨徐有防。同副承旨金魯淳。記事官柳孟養鄭東浚金勉柱李信祜。以次侍立。上具翼善冠袞龍袍。乘輿出協陽門。入靑陽門。詣春塘臺殿座。試官率擧子肅拜訖。文所試官左議政徐命善仁陽君李景祜。行都承旨洪國榮。行副司直金熤李性源李普行。禮曹參判徐有寧。武所試官領議政金尙喆。行兵曹判書李徽之。行都承旨洪國榮。行副護軍李邦一。宣傳官李儒敬申大偀崔秉敎。以次進伏訖。尙喆等進前曰。日間聖體候。若何。上曰。一樣矣。尙喆等曰。王大妃殿氣候。若何。上曰。一樣矣。尙喆等曰。惠慶宮氣候。若何。上曰。一樣矣。兵房承旨跪。啓請宰樞執鼓訖。仍命擧子射放。分中日廳丹楓亭試放。而春塘臺。七貫革立之。丹楓亭。五貫革立之。中日廳。六貫革立之。武所試官亦分所進去。上命書題。文所試官金熤李性源進前書題。上命書二十韻律詩惟嶽降神訖。命懸題。上曰。今日射放。必多奸弊。諸試官各別察飭之意。分付兩所。上曰。東西班侍衛。一時俱空。極爲駭然。兵曹摠府堂上。一倂罷職。西班宗宰。從重推考。上曰。文所試官入侍。命善等進伏考券。取姜世晃吳載紹二人。上曰。勸武軍官試取。以二十五日退定。出榻敎上曰。雖分三所。難於一兩日畢試矣。命善曰。旣已三處分所。明日則似可了當矣。上曰。日色已暮。試官及擧子軍兵退去。明朝待令。仍還內。諸臣以次退出。
정조 2년
備邊司薦望。以金鍾秀爲平安監司。
정조 2년
洪檢。以訓鍊都監言啓曰。今此春塘臺觀武才殿試時。本局內外各處入直將官中應試之類。依宿衛所草記。使其先試者。替代後赴試之意。敢啓。傳曰。知道。
정조 2년
戊戌九月十八日辰時。上御春塘臺。親臨觀武才入侍時。行都承旨洪國榮。行左承旨鄭民始。行右承旨李鎭衡。左副承旨洪檢。右副承旨徐有防。同副承旨金魯淳。記事官柳孟養鄭東浚金勉柱李信祜。以次侍立。上具翼善冠袞龍袍。殿座春塘臺。上曰。武所試官入侍。武所試官領議政金尙喆。行兵曹判書李徽之。行都承旨洪國榮。行副護軍李邦一。宣傳官李儒敬申大偀崔秉敎。以次進伏。上命試官。依昨日分所進去。尙喆曰。夜間聖體候。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。若何。上曰。一樣矣。上曰。試官不可不加差矣。尙喆曰。若不加差。則明日內。似難畢試矣。上曰。禮曹判書金華鎭。試官加差。上曰。新除授兵曹堂上。牌招入侍。出榻敎上曰。吏曹正郞沈豊之。武所試官差下。出榻敎上曰。御前前排訓鍊都監攔後軍。訓將率領試取。御營廳攔後軍。御將率領試取。出榻敎上曰。局別將各軍門別將千摠騎士將把摠哨官。中日廳。片箭試取。出榻敎上曰。訓鍊大將具善復。都摠經歷趙升鉉金魯行。御營大將李國賢。都摠都事李殷保。訓鍊副正洪志浩。試官差下。出榻敎上曰。分六所。然後明日可以畢試。試官分排六所。各別射放之意。分付。尙喆曰。明日則似當早畢矣。上曰。明日則畢試後可以頒賞矣。仍命退。諸臣以次退出。
정조 2년
行都承旨洪國榮宿衛所直。行左承旨鄭民始坐。行右承旨李鎭衡坐。左副承旨洪檢坐直。右副承旨徐有防坐。同副承旨金魯淳坐直。注書柳孟養藥院直鄭東浚仕直。事變假注書朴奎淳仕。
정조 2년
有政。吏批。判書洪樂純在外未肅拜。參判未差。參議李秉模進。同副承旨金魯淳進。以金熤爲刑曹參判。★★★爲驪州牧使。尹義厚爲永平郡守。兼執義鄭宇淳。副使尹坊。平安監司金鍾秀單付。
정조 2년
兵批。行判書李徽之進。參判李性源病。參議李義翊病。參知宋煥喆入直進。同副承旨金魯淳進。以鄭觀采爲五衛將。宋應休爲都摠都事。韓翊柱爲部將。田翊顯爲宣傳官。副護軍朴宗益。副司直李在協。
정조 2년
吏批。再政。雲峯君杺今加嘉德。副司直姜世晃今加嘉善。副護軍金海柱今加嘉義。折衝車得輪具明遠以上今加嘉善。崇政李春馨今加崇祿。嘉善宋允祚張虎翼以上今加嘉義。內官金得麗今加通政加資事承傳。同敦寧單李瀁。
정조 2년
兵批。再政。武兼禹拓夏南正圭。部將趙鎭元。柔院僉使金得元。所斤浦僉使崔奎文。馬梁僉使金得厚。豆毛浦萬戶李命洽。黔毛浦萬戶張斗彩。訓鍊院主簿具守諒。訓鍊都監把摠李澄萬。單付駕前別抄張國維李錫觀。內禁衛劉遇信。禁衛哨官李養謙。禁衛騎士金重玉。羽林衛朴思默。御營軍官金光瑞。以上六兩三矢入格。以上今加折衝加資事承傳。副司直尹坊鄭一祥李世奭洪樂彬。
정조 2년
洪檢。以兵曹言啓曰。依下敎。侍衛禁軍及武藝別監內吹螺赤等處。療氣之意。敢啓。傳曰。知道。
정조 2년
戊戌九月十九日辰時。上御春塘臺。親臨觀武才入侍時。行都承旨洪國榮。行左承旨鄭民始。行右承旨李鎭衡。左副承旨洪檢。右副承旨徐有防。同副承旨金魯淳。記事官柳孟養鄭東浚金勉柱李信祜。以次侍立。上具翼善冠袞龍袍。殿座春塘臺。武所試官領議政金尙喆。行兵曹判書李徽之。行都承旨洪國榮。行副護軍李邦一。宣傳官李儒敬申大偀崔秉敎。以次進伏。上曰。試官。依昨日分所進去。尙喆曰。夜間聖體候。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。若何。上曰。一樣矣。上曰。帿箭貫革應射。承史。次宗宰。次玉堂。次贊儀引儀。以次入射。出榻敎上命書傳敎曰。文臣庭試居首僉知中樞府事姜世晃。之次副司直吳載紹。半熟馬一匹賜給。尙喆曰。拜表日字不遠。而副使尙在罷職中。故敢此仰達矣。上命書傳敎曰。今聞大臣所奏。副使未及敍用。拜表日字。不得推擇云。不過一時飭勵。再昨日處分摠府兵曹堂上。一竝敍用。口傳付軍職。上曰。政事當日爲之。吏曹參議李秉模曰。判書洪樂純在外。參判未差。小臣獨政未安。何以爲之。敢稟。上曰。只出緊任。出擧條民始曰。刑曹判書洪樂命。除拜後過三日不爲出肅。依定式。推考警責。仍卽牌招察任。何如。上曰。依爲之。出擧條上曰。今已畢試。當爲頒賞矣。仍命分四處頒賞。柳葉箭五中四中。直赴殿試。參下陞六。參上加資。三中五分。三中四分。直赴殿試。參下陞六。參上右職。無職者邊將除授。駕前駕後邊將除授。各軍門哨官相當職除授。邊三中。直赴會試。出身以上熟馬賜給。貫二中。半熟馬賜給。貫邊邊二中。兒馬賜給。片箭邊三中貫二中。直赴殿試。參上加資。參下陞六。貫邊邊二中。直赴會試。參上右職。參下陞六。貫一中。弓矢賜給。邊一中。上弦弓賜給。騎芻五中四中。直赴殿試。參上加資。參下陞六。三中。直赴殿試。出身熟馬賜給。堂下加資。堂上承傳有薦右職。二中。半熟馬賜給。一中。兒馬賜給。鳥銃貫一中邊二中。直赴殿試。邊三中。木六疋。貫二中。木五疋。貫邊各一中。木四疋。邊二中。木四疋。貫一中。木三疋。邊一中。木二疋。馬上才馬上月刀騎槍交戰超等。八疋。上上。五疋。上中。四疋。上下。三疋。雙馬上才超等。八疋。上上。六疋。上中。四疋。上下。三疋。步軍各其超等。六疋。上上。四疋。上中。三疋。上下。二疋。鞭芻六中。四疋。五中。三疋。靑龍刀能用。熟馬帖賜給。運用。半熟馬帖賜給。能擧。兒馬帖賜給。半擧。上弦弓賜給。賞格時。戶曹木五十五同二十疋。兵曹木十同十四疋布一同。御營廳木十同十九疋。守禦廳木二十二疋。摠戎廳木一同二十九疋。軍器寺上弦弓一百六十六張不粧弓二百七十張長箭二十一部片箭二十一部筒兒二十一介箭竹十九部。司僕寺面給馬四疋馬帖四百七十三張頒賞訖。尙喆等曰。今番觀武才。可謂平均受賞。別無疊受。且賞格數爻。亦不至太過矣。上曰。果然矣。卿等連日爲勞。今已畢試。退休。宜矣。仍命退。諸臣以次退出。
정조 2년
行都承旨洪國榮宿衛所直。行左承旨鄭民始病。行右承旨李鎭衡坐直。左副承旨洪檢坐。右副承旨徐有防坐。同副承旨金魯淳坐直。注書柳孟養藥院直鄭東浚仕直。事變假注書朴奎淳仕。
정조 2년
洪檢。以都摠府言啓曰。今日入直宣傳官武兼及有廳軍士。中日習射。請出標信。
정조 2년
以文臣朔試射試官望單子。傳于徐有防曰。置之。
정조 2년
傳于金魯淳曰。近來連爲勞軍。纔行大閱。隆冬前京軍門操鍊。特爲停操。
정조 2년
洪檢。以都摠府言啓曰。副摠管具明謙。以禁衛中軍軍兵等中日試放事。南別營晝仕出去之意。敢啓。傳曰。知道。
정조 2년
金魯淳。以兵曹言啓曰。五衛將柳鎭說。身病猝重。旬月之內。無望供職。呈狀乞遞。宿衛輪番之任。不可久曠。改差。何如。傳曰。允。
정조 2년
洪檢。以兵曹言啓曰。今此謝恩使一行赴燕時所把驛馬三十二匹內。洪忠道七匹。全羅道八匹。慶尙道十三匹。今九月二十五日京中逢點。江原道二匹。咸鏡道二匹。來十月初五日直送安州逢點之意。各道監司處。知委。何如。傳曰。允。
정조 2년
又以訓鍊都監言啓曰。頃因虎患。發遣砲手。連爲跟捕矣。北漢西門外。逢着中虎。追到高陽礪峴近處。捉得封進之意。敢啓。傳曰。知道。
정조 2년
又以御營廳言啓曰。今日春塘臺觀武才殿試時。本廳各處入直將官中應試之類。待宿衛所令箭擧行。而差出假將。推移替代後。使之赴試之意。敢啓。傳曰。知道。
정조 2년
持平柳誼。正言安廷玹啓曰。大司憲徐有隣。司諫朴天衡。持平鄭淵淳。以臣等以鄭妻必誅之義。相率伏閤。齊聲仰籲矣。及伏承備忘下者。以只論鄭妻不及龜柱縷縷爲敎。誨責備至。臣等於是。竊不勝萬萬惶恧之至。噫。彼龜柱窮凶極惡之罪。禍亂憂危之慮。與鄭妻實無異同。臣等或疏或啓。亦嘗屢言之矣。及夫量翼𨩌事出之後。亦豈不知比前尤急。而第念鄭妻一事。卽是前日三司所伏閤力爭者也。方論一事。未能準請。而復及一事。徒致煩聒。亦涉惶悚。故區區愚迷之見。竊擬先擧伏閤已爭之鄭妻。冀回天聽。仍及龜賊。次第致討而已。臣等雖無狀。安有爲君父討逆。而畏怯猾賊之勢熖。有所取捨於其間哉。臣等之斷斷一心。亶出於此。而畢竟言議顚錯。自不免溺職之歸。聖敎之下。大覺其失。惶愧震越。無地自容。以何顔面。其敢一刻冒據於臺次乎。竝引嫌而退。懲討俱急。一請一啓。雖擬繼發。奈乖臺體。請大司憲徐有隣。司諫朴天衡。持平鄭淵淳罷職。答曰。依啓。
정조 2년
持平柳誼。正言安廷玹啓曰。掌令高益擎。正言嚴思憲。以臣等卽伏見俄下備忘。今日三司之伏閤以只論鄭妻而不及龜柱。辭敎截嚴。誨責備至。臣等伏不勝惶恧之至。臣等昨於鞫座。僚臺簡通來到。故書送謹悉矣。今日僚臺伏閤之時。臣等以鞫座未罷。雖未及列名於諸僚之末。當初簡通。旣書謹悉。則今於僚臺引嫌之時。豈可諉以不參。自同無故。晏然職次乎。竝引嫌而退。雖不列名。旣書謹悉。其所引義。實無異同。請掌令高益擎。正言嚴思憲罷職。答曰。依啓。
정조 2년
持平柳誼。校理洪明浩。正言安廷玹啓曰。請亟寢鄭致達妻減死安置之命。快正王法。以洩神人之憤。請還寢遠竄罪人韓翼謩金吾草記勿施之命。仍遠竄之典。請放歸田里罪人金相福。爲先極邊遠竄。措辭見上答三司曰。不允。
정조 2년
持平柳誼。正言安廷玹啓曰。請薪智島定配罪人敬彬。熊川縣定配罪人成運。亟令王府。更爲設鞫得情。請還寢象厚放歸田里之命。仍施絶島定配之典。請彦衡養遂獻遂。竝令王府設鞫嚴問。請還寢會遂絶島定配之命。仍令王府設鞫得情。請還寢李觀源定配之命。更令王府設鞫得情。請黑山島定配罪人龜柱。更加嚴鞫。快正王法。請還寢逆瓚妻放釋之命。依金吾初定濟州地定配。籍産一依法典擧行。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。措辭見上志恒之罪。可勝誅哉。聖朝之眷注於渠。何如。倚毗於渠。何如。而始旣拔擢於擧世擯棄之中。特又寬宥於贜汚狼藉之後。而少無圖報之意。反肆悍厲之氣。久掌戎權。陰結宦寺。潛連官人。薄竄南州。益蓄異圖。延妖卜而暗質凶謀。縱傔奴而煽惑愚氓。親而同堂之庶從。近而帶行之傔人。皆不能掩諱。卽此一事。固已難逭於三尺之法。而帳殿訊問之時。着署而悖逆。執杖而咆勃。此實無前之凶逆。且無。逆來交情親密。謀議綢繆。換着布袍。昏夜往來。伺探動靜於深嚴之地。對逆來而爛熳酬酢之說。尤是萬古所無之惡逆。窮凶情節。綻露無餘於賊泰之招。密書之頻數往復於逆來。諸囚之供辭。若出一口。情節昭著。無非渠之斷案。以其頑慝抵賴。忍杖徑斃。未施當施之律。王章尙稽。輿憤益切。請物故罪人志恒之支屬應坐者。絶島散配。答兩司曰。不允。
정조 2년
持平柳誼啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府設鞫得情。快正王法。請梁山郡定配罪人錫達。依律處斷。請削出罪人金漢耆。亟施竄配之典。請海南縣竄配罪人金載順。亟令王府設鞫嚴問。請三水府定配罪人洪達洙。亟令王府。更加嚴鞫。依律處斷。請長鬐縣遠竄罪人聖中。亟令王府設鞫嚴問。期於得情。快正王法。請削版罪人有臣宗甲義駿。竝令王府設鞫嚴問。依律處斷。請鍾城定配罪人趙濟泰。海南縣定配罪人李潤成。更令王府設鞫得情。施以當律。請楸子島定配罪人趙嵎。亟寢酌處之命。仍令王府設鞫得情。快正王法。請旌義縣減死安置罪人興老亟寢酌處之命。仍令王府設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。措辭見上鳴遠。旣於若淵冤死之說。爛漫參涉。又敢作爲萬萬罔測之語。恣意護逆。甘心死黨。至登於道臣之密啓。究其情跡。與量海後翼。一串貫來。則不可以孤雛腐鼠而有所寬假。請慶源府定配罪人鳴遠。依律處斷。又啓曰。物故罪人德泰。以逆來之子。締交志恒。而渠父與逆賊志恒陰謀之綢繆。渠旣同參。凶札之往復。渠亦傳致。窮凶極惡之情節。渠自吐實。而以其徑斃。王章未伸。輿憤益切。請物故罪人德泰支屬應坐者。一一査出。絶島散配。又啓曰。定配罪人孫效忠等八宦者。俱極凶獰。終始抵賴。遽有酌處之命。雖出於聖上好生之德。曠蕩之典。而效忠則自是凶孽。旣多負犯。又以逆宦切族。及其鞫問之際。端緖未究。亦無指的發明之辭。定配罪人柳仁培。罪人李鳳昌沈德一李德成。俱以逆來之切族。若其在京。則或吹噓應澤。已露腸肚之紏結。及夫放逐。則或出沒城闉。益著蹤跡之陰祕。則志恒與國來陰凶情節。萬無不知不參之理。而頑忍不服。效忠仁培。定配而止。鳳昌德一德成。更逐本鄕而止。罪人申世輝。旣與應澤。錢財相資。則可知其情志之親密也。罪人蔡伯周盧聖翊。就捕以後。旣無白脫之端。而未及嚴覈。竝有分揀之命。王章由此而未伸。輿情由此而益情。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。答府曰。不允。
정조 2년
正言安廷玹啓曰。請大靜縣爲奴罪人金壽賢。更令王府設鞫嚴問。依律處斷。請爲奴罪人河翼龍金重得。亟命王府設鞫得情。快正王法。請海南縣定配罪人李弘濟。亟令王府設鞫嚴問。請海南縣竄配罪人金載順。亟令王府設鞫嚴問。請寢竄逐罪人朴宗岳放釋之命。請遠竄罪人聖中。放逐罪人有臣宗甲義駿等。竝令王府設鞫嚴問。期於得情。快正王法。請還寢福氷酌處之命。依律處斷。請海美縣定配罪人申光復。更令王府嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。快正王法。請定配罪人具翼遠。亟寢酌處之命。仍令王府嚴鞫得情。快施當律。請減死安置罪人大燮。亟寢酌處之命。仍令王府設鞫得情。快正王法。請減死罪人弼海。亟寢酌處之命。仍令王府設鞫得情。快正王法。請放逐鄕里罪人尹得毅。施以屛裔之典。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請還寢禁庭拔劍罪人朴重根。殺獄罪人李彝永。僞印曆書罪人李㖯伊減死之命。依律處斷。請荐棘罪人瑩中。更令王府設鞫嚴問。快施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府拿鞫得情。施以當律。請吳濬根。亟施屛裔之典。請河東府減死定配罪人昌鼎。依律處斷。措辭見上範聖以逆淵之至親。黨附極賊。締結凶徒。日夜綢繆。情跡叵測。雖以渠之供辭觀之。諸賊之前後謀議。無不參涉。無不聞知。凶肚逆腸。綻露無餘。則肆布之典。烏可已乎。雖以大聖人好生之德。特降酌處之命。而三尺至嚴。決難容貸。請濟州牧減死定配罪人範聖。依律處斷。物故罪人德泰。以逆來之養子。締結志恒。而逆來恒賊之綢繆陰謀。渠皆同參。往復秘札。渠亦傳致。窮凶情節。渠自吐實無餘。而以其徑斃。王章未伸。輿情莫洩。請物故罪人德泰支屬之應坐者。一竝詳査。絶島散配。志遜以恒賊之庶從。爲恒賊之卒徒。宿食於恒家。隨從於恒謫。陰謀秘計。狼藉同參。恒賊徑斃之後。獄情肯綮。惟係志遜。則不可以其供辭之似實。遽施寬典。請漆原縣定配罪人志遜。更令王府設鞫嚴問。期於得情。散配罪人孫景完李德杓鄭德涵趙命禧金德麟。或是志恒之妾父。或是志恒之親傔狎客。旣參凶謀。又傳凶書。陰凶情跡。狼藉昭著。酌處之命。雖出於好生之聖德。而揆以王章。失之太輕。請散配罪人孫景完李德杓鄭德涵趙命禧金德麟。竝令王府。更加嚴鞫。依律處斷。答院曰。不允。
정조 2년
戊戌九月二十日。記事官姜彙鈺。刑曹殺獄罪人李千奉加刑啓目。傳曰。各別嚴刑得情爲良如敎。
정조 2년
刑曹僞造御寶罪人金奉鎭加刑啓目。傳曰。各別嚴刑得情爲良如敎。
정조 2년
戊戌九月二十日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間聖體。若何。上曰。一樣矣。國榮曰。今番賞賜。戶曹木所入。不過六十餘同。以初所料。極爲鮮少矣。上曰。然矣。今番賞木所入。大異所料。蓋因入格之少也。規矩或不無過雋之慮乎。國榮曰。規矩則別無過雋。而軍兵多日勞苦。不能盡其才。故入格不得多出云矣。上曰。許多技藝之三日內收殺。誠爲神速矣。上曰。今番武藝別監受賞甚均云。此專是卿用力之效也。國榮曰。今番無一人不受者云。甚幸矣。上曰。今番邊將承傳。善爲區處矣。國榮曰。前則承傳變爲該曹休紙。今番則卽地區處。此爲激勸之一道矣。命退去。諸臣以次出。
정조 2년
行都承旨洪國榮宿衛所直。行左承旨鄭民始坐直。右承旨洪檢坐。左副承旨徐有防坐直。右副承旨吳載紹坐。同副承旨金魯淳坐。注書柳孟養藥院直鄭東浚仕直。事變假注書朴奎淳仕。
정조 2년
傳于洪檢曰。右承旨右副承旨入侍。
정조 2년
以備忘記。傳于徐有防曰。科試體重。而訓局別武士朴文彩。騎芻三中。當爲直赴。而此是以分所試取。試冊或錄或不錄。致有遺漏之擧。試官金華鎭推考。參試官崔秉敎。果已載錄着名云。勿論當該入門官拿處。以此以彼。不可追後賜第。別武士朴文彩。直赴勿施事。分付。
정조 2년
鄭民始。以成均館言啓曰。本館陞補一年十二抄。逐朔設行。而有過限之慮。則當月念間。以限內不得爲之草記事。曾已定式矣。大司成李義弼。受由在外。限內不得設行。令政院稟旨擧行。何如。傳曰。允。
정조 2년
金魯淳啓曰。因成均館草記。九月朔陞補。大司成李義弼。受由在外。限內不得設行。令本院稟旨擧行事。允下矣。大司成李義弼。旣已受由在外。合有變通之道。何以爲之。敢稟。傳曰。大司成許遞。今日政差出。
정조 2년
以備忘記。傳于金魯淳曰。以湖南戰船事。纔已處分。水使且命嚴飭。則觀此全羅左水使權栻狀啓。又有許多船燒盡之事。而至若戰船。又與防船汲水船等船大異。則所失火至於此多。況水中之船。不能救火。則其餘戎務。尙何足言。目今外邑。戎政疎虞。況於餘敎申勒之下。有此不善檢飭之事。該水使不可尋常勘處。全羅左水使權栻。罷職拿問定罪。
정조 2년
傳于徐有防曰。全羅左水使罷職之代。今日政差出。不多日內辭朝。
정조 2년
有政。吏批。判書洪樂純在外。參判未差。參議李秉模進。同副承旨金魯淳進。啓曰。判書洪樂純在外。參判未差。小臣獨政未安。何以爲之。敢稟。傳曰。只出緊任。吏批啓曰。行副護軍孫相龍邊將除授事。命下矣。旣是已經守令之人。則例當自臣曹。以守令擧行。而前任長湍府使時居下。未準經二年之限。何以爲之。敢稟。傳曰。允。以李𡊠爲大司憲。沈命德爲司諫。李昌漢爲掌令。宋銓爲持平。韓晩裕爲正言。李成玉爲天安郡守。孫相龍爲富平府使。李義翊爲大司成。
정조 2년
兵批。行判書李徽之進。參判李鎭衡入直進。參議李義翊病。參知宋煥喆病。同副承旨金魯淳進。啓曰。永宗僉使。今當差出。未準朔禁軍將。竝擬。何如。傳曰。允。又啓曰。全羅左水使。今日差出。而擬望之人乏少。他道邊將。竝擬。何如。傳曰。允。以李漢昌爲副摠管。申鴻周爲武兼。李澄萬爲大丘營將。鄭洛爲忠州營將。李文赫爲全羅★使。李仁秀爲永宗僉使。副護軍鄭宇淳李澄萬。
정조 2년
傳于徐有防曰。明日開門。勿爲差早。
정조 2년
徐有防。以內醫院官員。以都提調提調副提調意啓曰。駞酪粥。自十月初一日當爲封進。依前例擧行事。預爲分付司僕寺之意。敢啓。傳曰。知道。
정조 2년
又以備邊司言啓曰。夜下傳敎。以尹冕東疏中有先後廂之語。動駕前當爲回啓。明日早朝。以草記爲之事。命下矣。每當動駕之時。攔後軍兵之自三軍門各出一百五十名。淸道扈衛事。纔已稟定擧行矣。至於行在晝停宿所入幕次時。環衛軍兵。雖有應扈之數。猶不無宿衛疎虞之慮。前後厢結陣中。除出三軍門各一百名。一體環圍。待二嚴下。各歸信地。則似無製礙相妨之慮。令各軍門將臣。擧行事宜。稟旨處之。何如。傳曰。允。
정조 2년
大司諫洪秉纘疏曰。伏以陵園祗謁。聖孝冞光。閱犒俱行。成憲益章。朝野懽聳。曷有其極。仍伏念。臣。以菲才蔑學。濫被洪造。前後揚歷。罔非踰分。每自循省。不翅集木之懼。而向於歲初。忝叨見職。蒼黄登途。旋聞恩遞之報。歸伏田廬。涵泳聖澤。以颺淸明之化。廼者諫長新除。忽下於千萬夢想之外。恩旨繼降。馹召有命。臣誠惶隕兢惕。五情失守。殆不省措躬之所也。噫。新化方隆。百度惟貞。官職掄選。孰非愼簡。而臺省地望。尤有別焉。況此所叨之職。褎然爲一院之長。責任最重。不比閒冗。苟非剛方諒直。風采足以動人主。見識言議。素蘊足以憚一世。則莫宜居之。而如臣迂拙骪骳。最居人下者。顧何敢厭然冒據。甘招負乘之災。徒致玷辱之譏哉。見今凶逆層生。懲討是急。則揆以義分。未敢偃處鄕曲。陳章冀免。雖不得不來伏城闉。而百爾思惟。承膺無路。玆敢披瀝情實。仰塵宸嚴之聽。伏乞聖慈。備垂體諒。卽賜鐫改。以重名器。以安微分。不勝大願。臣於乞免之章。不宜他說之贅。而沐浴之義。秉彝所同。難容泯默。略此附陳焉。嘻噫。比年以來。惡逆之變。胡至此極。凡今合辭之中。當勘而未勘者。何莫非輿憤久積。王章難撓者。而語其亂本賊魁。若鄭妻之千妖萬惡。爲諸賊之窩窟。龜柱之三罪竝發。爲群逆之根柢。國人之所同讐而婦孺之所共切齒者也。內釀外煽。豢養麟謙恒簡之逆。馴致趾述能範之變者。其本非鄭妻而誰也。陰構暗結。始售後翼之凶肚。繼彰量𨩌之逆節者。其魁非龜柱而誰耶。其爲根柢如此。而任其偃息於輦轂之下。其爲窩窟如彼。而一向容置於海島之中者。有國以來。所未聞也。雖云古今之事變不一。天下之義理無窮。而如今二賊之尙逭常刑者。求之古今。訪之天下。實是載籍之無傳矣。夫以殿下聖學之高明。常經達權。靡所不燭。何不惕然於古今天下所無之事。思所奮發於乾剛之斷耶。唐家安樂。漢代薄昭之引以爲義者。伊來諸臣之疏。指不勝摟。而每於批旨。未見不可之敎。只以意在二字塞之。此豈爲萬世之法。而合天下之公也哉。草不除根。蔓難圖焉。火不去薪。原必燎矣。今玆二賊之未誅。其禍豈特草根火薪而止哉。義理愈晦。百世之惑漸滋。亂萌潛長。方來之憂益深。此今日廷臣之所以腐心沬血。必思誅極而後已者也。伏願聖明。亟回宸聰。竝允三司之請。少洩神人之憤。永靖邦家之危焉。且今志恒之逆。其爲駭惋而痛切者。直欲糜其骨而刲其肚也。渠以衆棄之物。過蒙不世之遇。授之以中權之柄。托之以心膂之寄。凡有恩敎。瞻聆感泣。所被眷注。與天無極。則國家何負於渠。而乃反陰懷怨恨。潛蓄凶圖。內結婦寺。外誑遐民。不軌之謀。狼藉於諸囚之招。跋扈之形。彰露於鞫庭之對。雖其凶獰。抵賴徑斃。王法未加。輿情愈憤。而念其支屬。尙在京輦近地。實有未形之憂。三世將家。心腹布列。門多死客。慮在不測。思之及此。寧不凜然而心寒哉。若其德泰妖豎。旣已承款。旋卽致斃。竟未快正邦憲。此已失刑之恨。而干連諸賊。惟當益加窮覆。永破凶謀。酌處先下。曠蕩太過。如是而禍亂何以杜遏。凶逆何以憚戢乎。臣謂志恒諸子。亟命絶島散配。酌處諸罪人。更加嚴鞫。斷不可已也。抑臣於日前伏閤三司事。竊有所慨然者。在今日君讎國賊。誓不共天。大小同情。必欲殛之者。鄭妻龜賊。夫豈有新舊緩急之可論。而況自量𨩌後翼之出。亂賊情犯。尤極彰著。尙今假息。一倍痛惋。惟彼三司之臣。徒知故常之例。不思竝討之義。一論一否。終歸稽忽。多損臺體。有難仍置。臣謂伏閤諸臣。竝施譴罷之典。宜矣。答曰。省疏具悉。所陳當留意。尾陳事。當更商處。三司諸臣罷職事。依施。爾其勿辭察職。
정조 2년
獻納金東淵疏曰。伏以陵園祗拜。淸蹕穩旋。郊館臨餉。三軍鼓聳。忭祝之忱。曷有其極。仍伏念。臣向叨見職而爲急歸護之行。未效懲討之義。虧分不職。無待人言。臣實自訟。果然申熤勘律之請。尹冕東聲罪之論。後先迭發。譏斥之意。箚逼之說。殆若專指臣一身者然。雖荷聖度之至寬。獲逭應被之重辟而蟄伏窮鄕。惟訟愆尤。不自意臺銜復辱。召旨荐下。自念已試蔑效之踪。有罪未勘之身。何以得此。惝怳悚恧。益無所措。臣之偏母年今八耋。衰病已痼。藥餌爲命。目下情理。豈有暫離之勢。而前後恩除。一味偃伏。實非私分之所敢安。聞命抑情。黽勉登途。昨始來伏京邸。而顧今監試有命。進去之臺。僅備一司。合辭久闕。回天之籲。不容緩聲。而近日臺地之如臣情勢者。擧皆引列。獲遂遞改。臣若怵畏義分。唐突越承。則其爲壞一身之廉防。累淸朝之砥礪者。亦豈細故也哉。玆敢略控短章。仰瀆危懇。伏乞聖明。諒臣必辭之義。遞臣難冒之職。以靖私義。以樹臺風。不勝幸甚。臣方請譴之不暇。而憂憤交中。敢此附陳焉。噫。爲今日臣子。沬血飮泣。誓不欲一日俱生者。鄭妻也。龜柱也。殿下久屈鄭妻之置法。而前年有能範吉之凶。尙靳龜柱之正刑。而今年有量翼𨩌之逆。變怪層生。亂賊横肆。至於志恒而極矣。向日玉署諸臣。聯名陳箚。備論凶逆所必誅之義。而聖批有曰。內鄭妻外龜賊。夫鄭妻龜賊之外內逞凶。爲諸賊窩窟根柢者。殿下旣知之矣。而容貸如舊。旣言之矣。而因循如舊。今歲昨歲。一日二日。上下相持。究竟無期。似此景色。似此道理。求之古今。寧有是哉。由是而亂賊無所畏而主勢日弱。典刑無所施而君綱日解。伏火若熄而復燃。惡腫幾拔而旋潰。龍蛇之化爲赤子。已無其望。梟獍之不悛凶音。去而益甚。岌嶪之形。急汲之憂。呼吸猶緩。朝夕猶遠。以殿下之明聖。豈不念及於此。而一向濡忍。何也。雖以近日伏閤事言之。三司諸臣。出於同憤之情。作此合討之擧。妖女猾賊。罪同惡均。律以臺體。揆以臣分。固無取捨緩急之可論。況今番諸賊出後。龜柱之罪。益彰露無餘。則彼伏閤諸臣。豈不知此箇義理。而不善思量。致勤聖敎。噫。一事未了。復起一事者。雖云有煩聒之嫌。今日未討。姑待來日者。烏得無稽忽之失。臣奉讀備忘下者。辭敎嚴截。旨意明暢。臣實欽仰攅嘆。而第於末端下敎中承望二字。竊不能無憾焉。三司之一發一否。誠有罪耳。二賊之無彼無此。皆可誅者。自此而爲三司者。惟當一辭兩討。準請後已。殿下乃以繼發爲慮。先以承望爲敎。當發不發。宜有追正之論。可言則言。亦何承望之有。伏願殿下。翻然而思。赫然而斷。亟正二賊之罪。備忘中承望二字。特命還收。以振士氣焉。德泰直招之後。有何更問之端。而尙遲肆市之典。易致徑殞之慮。昨年之國來。近日之志恒。旣不得具格正刑。又使輸款之德泰。不施王章而斃。則輿情憤鬱。尤復如何。臣謂德泰。亟令捧結案。正法。可也。答曰。省疏具悉。所陳當留意。向日備忘中云云。此實際語也。初不竝請。因上敎發啓。則不幾近於承望單。伊時下敎。實出於慮遠之念。爾其勿辭察職
정조 2년
平安監司金鍾秀疏曰。伏以臣昨於反面之日。忽伏奉西藩新命。驚惶感激。罔知攸措。噫。方岳之重。何道不然。而至若任邊門鎖鑰之寄。處財賄委輸之地。則莫是道若也。國家所以倚重於平時。備豫於緩急者。其用意深而措劃密。故責任之殷。視他尤別。簡掄之嚴。從古已然。如臣者。疎迂一書生耳。慮短經遠。才乏綜務。初何堪擬議於此。而一朝擧而畀之。不少難愼。臣若不量而入。畢竟僨敗。則臣身狼狽。有不足言。上誤國事。罪當如何。臣本貧家子。蚤孤與母爲命。中年流落鄕曲。菽水之供。每患不敷。曾霑錫類之仁。獲遂便養之願。而前後只數朔耳。烏鳥私情。常欲更乞一小縣以爲養。而瀆屑是懼。泯默至今。藩臬之除。特出望外。榮踰涯分。感結心肝。顧何敢强效例讓。自歸欺謾。而其如乖聖朝量授之方。速微臣負乘之咎何哉。況臣不才驟躐。居常危懼。寤寐一念。惟在於少損過福之災。以延螻蟻之命。向來銓任之乞免。輒蒙曲副。則區區苦心。已爲天日之所照燭矣。今玆之命。又何爲而至也。噫。以草萊貧賤之蹤。起嶺海錮廢之餘。一蹴而迭據兩銓。外出而又占腴藩。則適足以益其突而趣其命。亦豈不有傷於我聖上終始全保之本意也哉。玆陳短章。仰控血懇。伏乞聖慈。亟命鐫遞臣新除藩任。回授可堪之人。使公私兩幸焉。答曰。省疏具悉。卿其勿辭。速往欽。
정조 2년
以備忘記。傳于金魯淳曰。行右承旨李鎭衡。兵曹參判除授。牌招入直。
정조 2년
又傳于曰。行副司直吳載紹。承旨除授。新除授承旨。待下敎牌招察任。
정조 2년
刑曹判書洪樂命疏曰。伏以臣於月前。蒙恩晉秩。今又伏承大司寇除命。臣誠震惶感激。汗淚交逬。臣世受國恩甚厚。況今臣之兄弟。又竝躋上卿。此人臣罕有之榮。雨露之澤。若偏臣家。欲報之德。昊天無極。第伏念朝家進人之道。厥有典則。先察其才識。次紀其勞績。然後方可以節次推遷。若臣者。以言乎人則才謏識蔑。以言乎勞則立朝以來。實無一事可紀。而徒以資歷稍久。苟然陞之。臣身饕冒。固不足恤。在聖政濫授之失。果何如也。且臣夙嬰奇疾。轉成沈痼。勞眩耳鳴。最係難醫。筋力奔走。亦無其望。今我聖明在上。治化日隆。雖巖穴之士。亦莫不洋洋動心。臣於是時。獨爲病廢。謝跡朝端。宛轉床笫。安得不自悼賦命之窮也。班資之難冒旣如此。疾病之難强又如此。則見叨職任之人器不稱。有未暇論矣。玆於天牌之下。承膺無路隨詣九閽之外。悉暴危苦之懇。伏乞聖慈。俯垂憐察。亟命遞改臣新授職秩。以重公器。以安私分。千萬幸甚。批答。出榻敎
정조 2년
戊戌九月二十一日。記事官姜彙鈺。御營廳單子。今日日次習陣時。各處入直將官及軍兵。依例除標信出用。而東營入直長官及軍兵。依定式不得出用事。傳曰。近來連爲勞軍。纔行大關。隆冬前京軍門操鍊。特爲停操。
정조 2년
戊戌九月二十一日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。問安使何日復命云乎。國榮曰。明朝復命云矣。上曰。渡江屬耳。而明日入來。可謂神速矣。國榮曰。明日誕日。故當趁問安入來矣。上曰。欽恤典則頒行後。意謂刑具盡爲釐正矣。卽見申應周書啓。則嶺營及萊府。初不改易。因舊用之。其他守令鎭營。間或依舊云。此何法紀。監營如此。守令何足責乎。國榮曰。刑具之釐革。亶由於恤刑之聖意。而嶺營之尙不改易。事甚稽忽矣。上曰。守令則有難盡罪。而道臣萊伯。不可不處分矣。命退去。諸臣以次出。
정조 2년
戊戌九月二十一日巳時。上御誠正閣。右副承旨入侍時。右副承旨徐有防。記事官鄭東浚金勉柱李信祜。以次進伏訖。上命書傳敎曰。昨冬欽恤典則之頒。卽欲修先王之舊典。而恤小民之枉受也。近來朝令。在下者每多泛視。故特遣宣傳官抽栍摘奸者此也。今覽書啓。雖小邑殘鎭。多卽釐正。而至於嶺營。藩閫也。萊府。邊門也。初不致意。非但尺度舛誤。亦不刻誌。此豈宣化承敎。惟恐不及之義乎。可謂駭然之甚者。慶尙前監司李性源。東萊前府使林鼎遠。爲先罷職。其餘大丘尙州忠州等鎭營。其所故犯。亦如嶺營萊府。俱皆不準式不刻誌。渠以幺麽武弁。安敢不奉朝令。至於此甚。況職在治盜。恣意用棍。尤涉痛駭。當該營將一竝削職。此皆牲邑中現發者。又若此外守令。爲念迎送。姑不下敎。如有未及釐正處。卽爲修整。俾勿犯科事。自備局更爲嚴飭諸道。又命書傳敎曰。政官牌招開政。有防曰。承旨入侍誤傳當該司謁。推考。何如。上曰。依爲之。出擧條仍命退。諸臣以次退出。
정조 2년
王大妃殿惠慶宮中宮殿。政院玉堂口傳問安。答曰。知道。
정조 2년
傳于徐有防曰。大臣閣臣箕伯留待。
정조 2년
傳于鄭民始曰。在院承旨倂入侍。
정조 2년
傳于金魯淳曰。璿源殿當自內展拜。禮房承旨馳詣景慕宮。奉審以來。
정조 2년
傳于徐有防曰。左承旨與兵曹參判入侍。
정조 2년
鄭民始。以訓鍊都監言啓曰。依啓下單子。先殺砲手木綿七疋。再殺。三殺砲手各木綿五疋。驅持軍八名木綿一疋。書記一名木綿一疋。施賞之意。敢啓。傳曰。知道。
정조 2년
行都承旨洪國榮藥院直。行左承旨鄭民始坐。右承旨洪檢坐。左副承旨徐有防奉命在外。右副承旨吳載紹坐直。同副承旨金魯淳坐直。注書柳孟養藥院直鄭東浚病。假注書李度謙仕直。事變假注書朴奎淳仕。
정조 2년
吳載紹啓曰。大司憲李𡊠呈辭。執義兪彦鏶。掌令金鍾厚在外。掌令李昌漢未肅拜。持平柳誼呈辭。持平宋銓未肅拜。今日以監察茶時之意。敢啓。傳曰。知道。
정조 2년
鄭民始啓曰。故奉朝賀南有容家。今九月二十四日遣承旨致祭事。禮曹單子啓下矣。何承旨進去乎。敢稟。傳曰。左副承旨進去。
정조 2년
吳載紹啓曰。今朔陞補。限內當爲擧行。而大司成李義翊。除拜之後。不爲出肅。牌招察任。何如。傳曰。允。
정조 2년
鄭民始。以都摠府言啓曰。今日入直宣傳官武兼及有廳軍士。當爲中日習射。而國忌相値。不得爲之之意。敢啓。傳曰。知道。
정조 2년
鄭東浚病。代以李度謙爲假注書。
정조 2년
鄭民始啓曰。假注書李度謙。時無職名。令該曹依例付軍職。冠帶常仕。何如。傳曰。允。
정조 2년
傳于金魯淳曰。再明日次對。進定於明日。
정조 2년
金魯淳啓曰。明日次對。兩司當爲進參。除在外外。未肅拜呈告人員。竝待開門牌招。以爲進參之地。何如。傳曰。允。
정조 2년
洪檢啓曰。今九月二十四日。祿都目政事爲之之意。敢啓。傳曰。知道。